Рәсәйҙә дүрт дәүләт фәндәр академияһы бар — Рәсәй Фәндәр академияһы (РФА) һәм өс тармаҡ академияһы: Рәсәй Мәғариф академияһы, Рәсәй Архитектура һәм төҙөлөш фәндәре академияһы, Рәсәй Художество академияһы. 2013 йылға тиклем дәүләт академияларының һаны алты була, тик унан һуң Рәсәй Медицина фәндәре академияһы һәм Рәсәй Ауыл хужалығы фәндәре академияһы Рәсәй Фәндәр академияһына ҡушыла. Был дүрт академия «Рәсәй фәндәр академияһы, дәүләт фәндәр академияларын ҡайтанан ойоштороу һәм Рәсәй Федерацияһының айырым закон акттарына үҙгәрештәр индереү тураһында»ғы 253-ФЗ федераль законының 19-сы статьяһына ярашлы «федераль дәүләт бюджет учреждениелары формаһында ойошторолған коммерцияға ҡарамаған ойошмалар» булып тора. Фәндәр академиялары ғилми-тикшеренеү институттарының һәм башҡа ғилми ойошмаларҙың эшмәкәрлеген көйләй. Фәндәр академиялары ағзалары ғәмәли ағзаларға һәм мөхбир ағзаларға бүленә. Академик (мөхбир ағза) титулы ғүмерлеккә бирелә. Академияның яңы ағзалары бушаған урындарға академияның дөйөм йыйылыштарында кооптация юлы менән һайлана.